RESOLUCIÓN do 17 de decembro de 2007 sobre delegación de competencias no secretario xeral.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/01/2008

O artigo 2 do Decreto 336/1990, do 8 de xuño, polo que se establece a estrutura orgánica da Escola Galega de Administración Pública (EGAP), dispón que lle corresponde ao secretario xeral, ademais das competencias sinaladas nel, as que lle sexan encomendadas por delegación do director.
A actividade administrativa da EGAP leva consigo unha concentración de funcións arredor do seu director que aconsella, dado o seu volume, recorrer á delegación de competencias no secretario xeral da escola, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
Na súa virtude, facendo uso das facultades que me confire o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación.
RESOLVO:
Primeiro.
Delégase no secretario xeral o exercicio das seguintes competencias:
a) O despacho e resolución daqueles expedientes e asuntos de índole administrativa que lle estean atribuídos ao director da EGAP. Queda exceptuada desta delegación a competencia para subscribir, modificar, prorrogar ou deixar sen efecto os convenios de colaboración con outras administracións públicas ou entes de dereito público, así como cos particulares, que outorgue a escola.
b) A autorización e disposición dos gastos relativos á actividade económica desenvolvida pola escola, ata o límite dos créditos autorizados e non reservados á aprobación do Consello da Xunta de Galicia, e o recoñecemento de obrigas e a ordenación dos pagamentos relativos a eles. Esta competencia inclúe a sinatura dos documentos contables en que se reflicten as correspondentes fases de gastos.
c) A aprobación das contas xustificativas daqueles gastos que teñan a consideración de gastos a xustificar.
d) As facultades que en materia de xestión orzamentaria lle correspondan ao director conforme o previsto no artigo 67 e concordantes do texto refundido da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro.
e) As funcións que, como órgano de contratación, están atribuídas ao director da EGAP pola lexislación vixente.
f) As facultades que lle corresponden ao director en materia de persoal, agás as reservadas legalmente á competencia exclusiva daquel.
g) As facultades que a normativa en materia de patrimonio lle atribúe ao director da escola.
h) A designación das comisións de servizo, con dereito a indemnización, prevista no artigo 4 do Decreto 144/2001, do 7 de xuño, de todo o persoal dependente da escola.
i) A concesión ou denegación das axudas públicas e subvencións convocadas con cargo aos créditos orzamentarios do organismo, a modificación e revogación das concedidas e máis a incoación e resolución dos procedementos de reintegro delas.
j) A disposición de canto concirne ao réxime interno do organismo.
k) Resolver os recursos administrativos de alzada e de revisión cando a facultade de resolución lle corresponda ao director da escola, e mesmo suspender a execución dos actos impugnados.
l) Resolver as solicitudes de revisión de oficio, a declaración de lesividade dos actos anulables e a revogación dos actos de gravame ou desfavorables, segundo o previsto no capítulo I do título VII da Lei 30/1992, e na Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992.
m) Resolver as reclamacións previas á vía xudicial laboral.
Segundo.
A delegación de competencias efectuada nesta resolución comprende tamén a resolución dos recursos potestativos de reposición que se interpoñan contra os actos administrativos ditados no exercicio das facultades delegadas.
Terceiro.
As resolucións administrativas que se adopten facendo uso da delegación de competencias conferida por esta resolución farán constar expresamente esta circunstancia e consideraranse ditadas polo órgano delegante.
Cuarto.
O director da EGAP poderá reclamar, en calquera momento, o exercicio das competencias que son delegadas por esta resolución, das cales quedan excluídas, en todo caso, os supostos previstos no artigo 13.2º da Lei de réxime xurídico das administracións públicas e do procedemento administrativo común
Quinto.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 17 de decembro de 2007.
Antonio Izquierdo Escribano
Director da Escola Galega de Administración Pública